**3/2021. (IX.13.) MÜK szabályzat  
az ügyvédi tevékenységet gyakorlók névhasználatának részletes szabályairól szóló 5/2017. (XI. 20.) MÜK szabályzat módosításáról**

A Magyar Ügyvédi Kamara küldöttgyűlése

az ügyvédi tevékenységről szóló 2017. évi LXXVIII. törvény (a továbbiakban: Üttv.) 158. § (1) bekezdés 2. pontjában kapott felhatalmazás alapján,

az Üttv. 157. § (2) bekezdés e) pontjában foglalt feladatkörében eljárva a következő szabályzatot alkotja:

**1.** Az ügyvédi tevékenységet gyakorlók névhasználatának részletes szabályairól szóló 5/2017. (XI. 20.) MÜK szabályzat 3.5. pont c) alpontja helyébe a következő rendelkezés lép:

*(Az ügyvédi iroda tagváltozás esetén jogosult megtartani a korábban jogszerűen használt nevét, kivéve, ha)*

„c) az a 3.6. vagy a 3.7. pontba ütközik.”

**2.** Az ügyvédi tevékenységet gyakorlók névhasználatának részletes szabályairól szóló 5/2017. (XI. 20.) MÜK szabályzat a következő 3.7. és 3.8. ponttal egészül ki:

„3.7. Ügyvédi iroda nevében nem szerepelhet olyan korábbi vagy vagyoni tagjának a neve,

a) aki kizárás vagy az ügyvédi kamarai nyilvántartásból való törlés fegyelmi büntetés hatálya alatt áll,

b) akinek az ügyvédi kamarai tagságát a területi kamara – cselekvőképességet érintő gondnokság vagy támogatott döntéshozatal hatálya alá kerülés kivételével – megszüntette, vagy

c) akit a területi kamara az Üttv. 177. § (1) bekezdés e) -g), i) vagy j) pontjában meghatározott okból törölt az ügyvédi kamarai nyilvántartásból.

3.8. Nem kell alkalmazni a 3.7. pontot, ha a korábbi tag ügyvédi kamarai tagságának a megszüntetésére, illetve ügyvédi kamarai nyilvántartásból való törlésére az ügyvédi kamarai tagdíjfizetési vagy végrehajtható fegyelmi határozatból fakadó fizetési kötelezettség teljesítésének elmulasztása miatt került sor, de ezt követően a korábbi tag a fizetési kötelezettségének maradéktalanul eleget tett.”

**3.** Az ügyvédi tevékenységet gyakorlók névhasználatának részletes szabályairól szóló 5/2017. (XI. 20.) MÜK szabályzat a következő 7.5. ponttal egészül ki:

„7.5. Az az ügyvédi iroda, amelynek a neve nem felel meg a 3.7. pontnak, a 3.7. pont hatálybalépését követő hat hónapon belül köteles a nevét e szabályzatnak megfelelően megváltoztatni.”

**4.** Ez a szabályzat a Magyar Ügyvédi Kamara honlapján való közzétételét követő napon lép hatályba.

Budapest, 2021. szeptember „ ”

*Dr. Bánáti János Dr. Fekete Tamás  
 elnök főtitkár*